3.  การประกอบธุรกิจของแต่ละสายผลิตภัณฑ์

    บริษัท ไซแมท เทคโนโลยี จำกัด (มหาชน) และ บริษัท ไซแมท ซอฟท์ จำกัด

    บริษัท และบริษัทย่อยคือบริษัท ไซแมท ซอฟต์ จำกัด ประกอบธุรกิจการพัฒนาระบบ EDCCS
    โดยมุ่งเน้นการจัดจำหน่ายคอมพิวเตอร์เคลื่อนที่ร่วมกับการพัฒนาโปรแกรมการใช้งานคอมพิวเตอร์เคลื่อนที่แบบครบวงจร
    (Integrated Mobile Computing Solution Provider)
    เพื่อสนับสนุนเทคโนโลยีบาร์โค้ด และ RFID กลุ่มลูกค้าเป้าหมายคือกลุ่มธุรกิจค้าปลีกขนาดใหญ่
    คลังสินค้า ธุรกิจขนส่ง ธุรกิจการผลิต
    และกิจการของภาครัฐที่ต้องการระบบการจัดเก็บข้อมูลที่มีประสิทธิภาพ
    โดยธุรกิจปัจจุบันของบริษัทสามารถแบ่งออกเป็น 3 สาย คือ

บริษัทจัดจำหน่ายอุปกรณ์ฮาร์ดแวร์ พัฒนาโปรแกรมซอฟต์แวร์
และการให้บริการบำรุงรักษาระบบที่เกี่ยวข้องกับ EDCCS
ปัจจุบันผลิตภัณฑ์และบริการของบริษัทแบ่งออกได้เป็น

(1) กลุ่มผลิตภัณฑ์ฮาร์ดแวร์
    หมายถึงผลิตภัณฑ์ฮาร์ดแวร์รวมกับซอฟท์แวร์ที่ขายพร้อมกับฮาร์ดแวร์ดังกล่าว ดำเนินการภายใต้
    บริษัท ไซแมท เทคโนโลยี จำกัด (มหาชน) มุ่งเน้นการจัดจำหน่ายคอมพิวเตอร์มือถือ
    อุปกรณ์ที่เกี่ยวข้องกับการจัดเก็บข้อมูลโดยใช้เทคโนโลยีบาร์โค้ด และเทคโนโลยี RFID
    และจัดจำหน่ายอุปกรณ์คอมพิวเตอร์ต่างๆตามความต้องการของลูกค้า
    ทั้งนี้ของอุปกรณ์ฮาร์ดแวร์ของบริษัทมีระบบปฏิบัติการเป็นแบบเครื่องเดี่ยว
    ไม่สามารถเชื่อมต่อกับระบบฐานข้อมูลได้
    ดังนั้นบริษัทจึงได้พัฒนาโปรแกรมซอฟท์แวร์ที่ทำให้ฮาร์ดแวร์ที่จัดจำหน่ายสามารถเชื่อมต่อระยะไกลเข้ากับระบบฐานข้อมูลของลูกค้า
    โดยเรียกว่าโปรแกรม MobileNet
    ซึ่งลูกค้ามักจะซื้อโปรแกรมนี้พร้อมกับผลิตภัณฑ์ฮาร์ดแวร์ของบริษัทด้วย

(2) กลุ่มผลิตภัณฑ์ซอฟต์แวร์ ดำเนินการภายใต้บริษัทย่อย คือ ไซแมท ซอฟต์
    มุ่งเน้นการพัฒนาโปรแกรมซอฟต์แวร์สำหรับระบบ EDCCS
    โดยการวิเคราะห์และออกแบบโปรแกรมที่สอดคล้องตามลักษณะความต้องการใช้งานของลูกค้าแต่ละราย
    (Solution Provider)
    รวมทั้งพัฒนาซอฟต์แวร์ประยุกต์ที่เกี่ยวข้องกับเทคโนโลยีสารสนเทศทางด้าน EDCCS
    ที่ช่วยให้การจัดเก็บข้อมูลในองค์กรเป็นปัจจุบัน (Real time) และแม่นยำมากขึ้น
    โดยเฉพาะข้อมูลที่เกี่ยวกับสินค้าคงคลังหรือทรัพยากรต่างๆที่มีจำนวนมาก
    และยากต่อการตรวจสอบ ทำให้การดำเนินงานขององค์กรมีประสิทธิภาพมากขึ้น

(3) ธุรกิจการให้บริการบำรุงรักษา บริษัทมีการให้บริการบำรุงรักษา (Maintenance Service)
    สำหรับอุปกรณ์ฮาร์ดแวร์ และโปรแกรมซอฟต์แวร์ที่บริษัทเป็นผู้จัดจำหน่าย
    รวมถึงอุปกรณ์และระบบต่างๆของลูกค้าที่ใช้ร่วมกับผลิตภัณฑ์ที่บริษัทจัดจำหน่าย

โครงสร้างรายได้

เป้าหมายการดำเนินธุรกิจ

บริษัทมีเป้าหมายหลักในการมุ่งเน้นการพัฒนาผลิตภัณฑ์ใหม่ที่สามารถตอบสนองแนวโน้มของตลาดและการพัฒนาการทางเทคโนโลยี
โดยมีแผนการดำเนินธุรกิจดังนี้

(1) พัฒนาโปรแกรมซอฟต์แวร์สำเร็จรูป (Package Software)
    ด้านการจัดเก็บและจัดการข้อมูลในองค์กร
    โดยลูกค้าทั่วไปสามารถซื้อโปรแกรมเพื่อใช้งานได้ทันที
    เพื่อเพิ่มผลิตภัณฑ์ที่มีมูลค่าเพิ่มและกระจายฐานลูกค้าไปสู่ลูกค้าระดับกลาง (Medium-end)
    ในวงกว้างมากยิ่งขึ้น โดยธุรกิจในส่วนนี้จะดำเนินการวิจัยและพัฒนา (Research &
    Development) ภายใต้บริษัท ไซแมท ซอฟต์ จำกัด
    ที่ได้รับการส่งเสริมการลงทุนจากคณะกรรมการส่งเสริมการลงทุน
    ซึ่งเป็นการรักษาความสามารถในการแข่งขันโดยการสร้างความแตกต่างจากคู่แข่งในการมีซอฟท์แวร์เป็นของตนเอง

(2) พัฒนาระบบ EDCCS ไปสู่เทคโนโลยี RFID
    เนื่องจากเทคโนโลยีดังกล่าวสามารถเพิ่มประสิทธิภาพให้กับกระบวนการจัดการคลังสินค้าในองค์กร
    ลดเวลาในการทำงาน
    รวมถึงลดการสูญหายของสินค้าในแบบที่เทคโนโลยีบาร์โค้ดไม่สามารถทำได้
    แม้ในปัจจุบันเทคโนโลยี RFID จะมีราคาค่อนข้างสูง อย่างไรก็ตามผู้บริหารเชื่อว่าเทคโนโลยี
    RFID
    จะมีการใช้งานอย่างแพร่หลายและจะมีราคาลดลงจนสามารถแข่งขันกับเทคโนโลยีบาร์โค้ดได้

(3) รักษาอัตราการเติบโตของรายได้อย่างสม่ำเสมอจากศักยภาพการเติบโตของอุตสาหกรรมการจัดเก็บและจัดการข้อมูลอัตโนมัติ

การจัดหาผลิตภัณฑ์และบริการ

  ผลิตภัณฑ์ฮาร์ดแวร์หรืออุปกรณ์คอมพิวเตอร์

ผลิตภัณฑ์ฮาร์ดแวร์หลักของบริษัทคือคอมพิวเตอร์มือถือ
เป็นสินค้านำเข้าทั้งหมดซึ่งส่วนใหญ่สั่งซื้อจากผู้ผลิตที่บริษัทได้รับแต่งตั้งให้เป็นตัวแทนจำหน่าย
คือบริษัท Symbol Technology Inc.
ซึ่งเป็นผู้ผลิตคอมพิวเตอร์เคลื่อนที่รายใหญ่ในประเทศสหรัฐอเมริกา
ปัจจุบันบริษัทในเครือและเป็นหนึ่งในสามธุรกิจหลักของ ของ Motorola, Inc.
มีสาขากระจายอยู่ทั่วโลกทั้งในยุโรป ตะวันออกกลาง และเอเชียแปซิฟิก และมีผลิตภัณฑ์ที่เกี่ยวกับ
Mobile Technology ซึ่งได้รับสิทธิบัตรกว่า 900 รายการ

บริษัทได้รับการแต่งตั้งจาก Symbol ให้เป็นผู้จัดจำหน่ายชั้นดี (Premier Business Partner)
รายแรกในประเทศไทย ทำให้ได้รับเงื่อนไขด้านราคาที่ดี โดยบริษัทมียอดสั่งซื้อผลิตภัณฑ์ของ
Symbol คิดเป็นร้อยละ 53 ของยอดซื้อวัตถุดิบรวมในปี 2549
อย่างไรก็ตามบริษัทมีการกระจายการสั่งซื้อคอมพิวเตอร์มือถือผ่านบริษัทอื่นๆ
เพื่อลดความเสี่ยงจากการพึ่งพิงผู้จัดจำหน่ายเพียงรายเดียว
และมีแผนจะเพิ่มการจัดจำหน่ายคอมพิวเตอร์มือถือของผู้ผลิตรายอื่นที่มีความเหมาะสมกับธุรกิจโรงงานอุตสาหกรรมซึ่งเป็นตลาดเป้าหมายในอนาคตของบริษัท
สำหรับอุปกรณ์อื่นๆเช่น เครื่องพิมพ์บาร์โค้ด อุปกรณ์เชื่อมต่อไร้สาย
บริษัทสั่งซื้อจากผู้ผลิตหลายรายทั้งในประเทศและต่างประเทศ เช่น Zebra, Dell, HHP และ
Cisco เป็นต้น

อุปกรณ์ฮาร์ดแวร์ที่บริษัทจัดจำหน่าย เป็นสินค้าที่มีการเปลี่ยนแปลงทางด้านเทคโนโลยีอย่างรวดเร็ว
ดังนั้นสินค้าส่วนใหญ่จะสั่งซื้อเมื่อได้รับคำสั่งซื้อจากลูกค้า
และสั่งซื้อเพื่อเป็นอุปกรณ์สำรองสำหรับรุ่นที่ลูกค้าใช้เท่านั้น
ซึ่งช่วยลดปัญหาสินค้าล้าสมัยได้เป็นอย่างดี

สัญญาที่สำคัญในการจัดหาผลิตภัณฑ์

(1) สัญญาการจัดจำหน่ายผลิตภัณฑ์ Symbol

  คู่สัญญา Symbol Technology Inc.

  วันเริ่มต้นสัญญา 19 ตุลาคม 2548

  อายุสัญญา 1 ปี และต่ออายุอัตโนมัติทุกๆ 1 ปี
  จนกว่าจะมีการแจ้งยกเลิกจากคู่สัญญาฝ่ายใดฝ่ายหนึ่ง

  ค่าตอบแทน ไม่มี

  สาระสำคัญ สัญญาแต่งตั้งบริษัทเป็นผู้แทนจำหน่ายสินค้าแบบไม่เฉพาะเจาะจง (Non-exclusive
  basis) ในระดับ Premier Business Partner โดยให้ส่วนลดในการสั่งซื้อสินค้า
  และให้ความช่วยเหลือในด้านการอบรมเทคโนโลยีต่างๆที่จำเป็น

(2) สัญญาการจัดจำหน่ายผลิตภัณฑ์ Symbol ให้กับบริษัท ซี.พี.เซเว่นอีเลฟเว่น จำกัด (มหาชน)
(“ซี.พี. เซเว่น”)

  คู่สัญญา ซี.พี.เซเว่น และ Symbol Technology Inc.

  วันเริ่มต้นสัญญา 1 เมษายน 2549

  อายุสัญญา 8 ปี สิ้นสุด 31 มีนาคม 2557

  สาระสำคัญ ซี.พี.เซเว่น
  ตกลงให้บริษัทเป็นผู้จัดหาเครื่องคอมพิวเตอร์มือถือรวมทั้งอุปกรณ์ประกอบ
  คิดเป็นมูลค่าขั้นต่ำประมาณ 100 ล้านบาท โดยบริษัทตกลงจัดซื้ออุปกรณ์ทั้งหมด
  รวมทั้งการรับประกันเป็นระยะเวลา 18 เดือนจาก Symbol Technology Inc.

  การสั่งซื้อสินค้า จนถึงสิ้นไตรมาสที่ 3 ปี 2550 บริษัทมีกำหนดส่งมอบสินค้าให้ซี.พี.เซเว่น
  เป็นจำนวนรวมทั้งสิ้นประมาณ 70 ล้านบาท

  (3) สัญญาการจัดจำหน่ายผลิตภัณฑ์ Intermec

  บริษัทกำลังอยู่ในระหว่างการเจรจากับ Intermec Inc.
  ผู้จัดจำหน่ายคอมพิวเตอร์มือถือรายใหญ่ในประเทศสหรัฐอเมริกา
  เพื่อขอเป็นตัวแทนจำนวนคอมพิวเตอร์มือถือยี่ห้อ Intermec
  ซึ่งจะช่วยให้บริษัทมีสินค้าที่หลากหลายขึ้น ลดความเสี่ยงจากการพึ่งพิงผู้จัดจำหน่ายเพียงรายเดียว

  ผลิตภัณฑ์ซอฟต์แวร์หรือโปรแกรมคอมพิวเตอร์

ผลิตภัณฑ์ซอฟต์แวร์โปรแกรมประยุกต์ SFA และ RT-WMS
ได้จากการพัฒนาขึ้นมาโดยบุคลากรผู้เชี่ยวชาญของบริษัทเอง ส่วนระบบ MobileNet
ในอดีตบริษัทเคยสั่งซื้อจาก Grand-Flo ซึ่งเป็นผู้ถือหุ้นใหญ่
แต่ในปัจจุบันสามารถพัฒนาได้โดยบุคลากรของบริษัท
ซึ่งสามารถนำไปประยุกต์และขายให้กับลูกค้าได้โดยตรง